**Champions of the Future prinesie budúce hviezdy F1!**

**Orechová Potôň, 22. jún 2024 - Slovenské motokárové centrum (SKC) na SLOVAKIA RINGU slávi tento rok prvú päťročnicu. A to vo veľkom štýle: už tento jún privítame dva významné európske motokárové seriály - Champions of the Future a FIA Majstrovstvá Európy v motokárach.**

Prvý júnový víkend (30.5.-2.6.) prinesie na SLOVAKIA RING naozaj výnimočnú premiéru: Champions of the Future je významný a bohato obsadený motokárový seriál, v ktorom sa predvedú aj budúce hviezdy Formuly 1. Podujatie bude zároveň akýmsi "zahrievacím kolom" pred veľkými Majstrovstvami Európy (20.-23.6.).

Oba seriály podliehajú technickým a športovým pravidlám FIA. Svoju kariéru odštartovali na ME aj súčasní piloti F1 ako Lewis Hamilton, Max Verstappen, či Charles Leclerc. Konkurencia je naozaj tvrdá, len na Champions of the Future je prihlásených vyše 180 pretekárov a väčšina z nich bude pretekať aj na ME.

Štartovať budú v triedach OK Junior a OK, pričom OK (Original Karts) je motokára homologovaná FIA ako štandardná (od r. 2016) s ovládaním iba plynom, brzdou a samozrejme volantom. V Junioroch štartujú 11-14-roční borci a vyššia OK patrí pretekárom, ktorí v danom roku dosiahnu vek aspoň 14 rokov.

**Champions of the Future, kalendár 2024:**

1. Kartodromo Internacional Lucas Guerrero (Špan.): 6.-9.3.  
2. Val D’Argenton (Franc.): 10.-13.4.  
3. **SLOVAKIA RING: 30.5.-2.6.**  
4. Kristianstad Karting Club (Švédsko): 17.-20.7.  
5. PFI International Karting Track (V. Británia): 29.8.-1.9.

Program pozostáva zo série voľných tréningov a kvalifikácie, pričom hlavný bod budú viaceré rozjazdy - tzv. "heats" a na záver "super heats" s finálovými pretekmi. Na množstvo tímov a mladých pretekárov čaká profesionálne zázemie a moderná trať o dĺžke 1172 metrov.

Podujatia Champions of the Future aj Majstrovstvá Európy sú pre divákov zadarmo.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. V areáli nájdete tiež off-roadový polygón, Vojenské múzeum a posledným prírastkom je špičkové* ***Slovenské motokárové centrum.***

**GENERÁLNYM REKLAMNÝM PARTNEROM OKUHU SLOVAKIA RING JE OMV SLOVENSKO.**

**Ďalšie informácie:**

|  |  |
| --- | --- |
| Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk |  |